གཅིག་གི་ཕྱག་ཏུ་བབས་པས།ལྷག་བདག་སྔགས་གྲོལ་བྱུང་བའོ།ཁྲུང་ཁྲུང་རྒྱ་ནག་ཡུལ་དུ་རྒྱལ་ཕྲན་གཅིག་གི་ཕྱག་ཏུ་བབས་པས།ལེགས་ཏང་རྨང་པོར་བྱུང་བའོ།བྱ་རྒོད་ཞང་ཞུང་ཡུལ་དུ་བབས་པས།ཞང་ཞུང་སྡེ་བརྒྱད་ཡུལ་དུ་བོན་གྱི་ཆར་བབས་སོ།ཕྱིས་མཁས་པ་མི་བཞིས་བོད་དུ་བསྒྱུར་བས།རྒྱ་དཀར་ནག་གི་བོན་སྐོར་དུ་གྲགས་སྐད་དོ།གཞན་ཡང་བླ་མ་ཆེན་པོ་དེ་ཡིས་བོད་ཡུལ་དུ།གྲུབ་རྟགས་དུ་མ་ཞིག་བསྟན་ཏེ།གཡག་རྒོད་དང་ཁྲུང་ཁྲུང་བཅིབས་པ་དང་།ཡར་ལུང་གི་ཆུ་བོ་གྱེན་དུ་བསྒྱུར་བ་དང་།རི་བོ་ཕྱག་གིས་ཁྱེར་བ་དང་།ཉི་ཟླ་ཆ་ལང་དུ་བརྡེབས་པ་དང་།བྱ་རྒོད་དུ་སྤྲུལ་ནས་འོག་མིན་བསྐོར་བ་དང་།གཞའ་ཚོན་ལ་ཞོན་ནས་གླིང་བཞི་ཉུག་པ་ལ་སོགས་གྲུབ་རྟགས་དུ་མ་ཡོད་དོ།གཉིས་པ་དེས་མཛད་པའི་སྙན་རྒྱུད་འདི་ཉིད་ཀྱི་ལོ་རྒྱུས་ནི།དགུང་ལོ་ཉིས་སྟོང་སུམ་བརྒྱའི་དུས་སུ།ཤེལ་གྱི་བྲག་དཀར་རྩེ་རྫོང་གཡུང་དྲུང་པད་མ་རིན་ཆེན་དང་།འཁོར་ལོ་བཀའ་རྟགས་བརྩེགས་པའི་ཕྱག་རྒྱ་ཅན་གྱི་ཕུག་ན་༼དེ་ཡང་མངའ་རིས་ཀྱི་མང་ཡུལ་བྲག་སྟེང་བྱ་བ་དེ་ནའོ།༽དགོངས་པ་མཛད་ཅིང་བཞུགས་ཙམ་ན།ལྷ་གཤེན་ཡོངས་སུ་དག་པའི་སྤྲུལ་པ་རྣལ་འབྱོར་པ་ནག་ཚེ་འཕེལ།རྒྱལ་གཤེན་མི་ལུས་བསམ་ལེགས་ཀྱི་སྤྲུལ་པ་རྣལ་འབྱོར་བ་རྟོག་པ་ཀུན་འཇོམས།ཀླུ་གྲུབ་ཡེ་ཤེས་སྙིང་པོའི་སྤྲུལ་པ་རྣལ་འབྱོར་བ་གཅེར་བུ་མདུང་ཐོག་དང་གསུམ་གྱིས།བླ་མའི་ཐུགས་ཀྱི་མཛོད་བསྐུལ་ཏེ།ཀྱེ་བླ་མ་སྙ་ཆེན་པོ་ལགས།དུས་མཐའི་སེམས་ཅན་ཚེ་ཐུང་ཞིང་གུ་བྲེལ།ཉམས་སུ་བླང་བའི་ལོང་མེད་པར་ཚེའི་དུས་བྱས་ནས།འཁོར་བ་མཐའ་མེད་དུ་འཁྱམས་པ་རྣམས་ཀྱི་དོན་དུ།ཡང་དག་པ་དོན་གྱི་གནས་ལུགས།བཀའ་རྒྱུད་ཐམས་ཅད་ཀྱི་སྙིང་པོ།བླ་མའི་ཐུགས་ཀྱི་དགོངས་པ།སྙན་རྒྱུད་ཁྱད་པར་ཅན་གྱི་གདམས་ངག་ཅིག་མེད་ན།རྒྱུད་ཐམས་ཐད་ནི་གོང་འོག་གི་དམིགས་འཁྲུགས།ལུང་ཐམས་ཅད་ནི་སྟོང་པ་རྒྱས་བཏབ།མན་ངག་ཐམས་ཅད་ནི་ཚིག་ལ་འཕྱོས་ཏེ་བསྡུས་དཀའ།བླ་མ་རྣམས་ཀྱིས་གསུངས་པའི་དགོངས་པ་ཐམས་ཅད་ཀྱང་།ཟབ་ཅིང་གཏིང་རིང་ལ་ཤིན་ཏུ་ཆ་འཕྲ་བས།གོ་ཞིང་རྟོགས་པ་ནམ་ལངས་པའི་སྐར་མ་བས་ཉུང་།དེའི་ཕྱིར་ན་སྙན་རྒྱུད་ཁྱད་པར་ཅན།གདམས་ངག་ཚིགས་སུ་ཉུང་བ།དོན་དུ་ཟབ་པ།དོན་ཉམས་སུ་བླང་བདེ་བ།བླང་ན་ཕན་ཡོན་ཆེ་ཞིང་ལྟ་དགོངས་ཁྱད་པར་ཅན་རྒྱུད་ལ་སྐྱེ་བ།ཉོན་མོངས་པ་དང་སྡུག་བསྔལ་གྱི་གཉེན་པོར་གྱུར་པའི་སྙན་རྒྱུད་ཁྱད་པར་ཅན་གྱི་གདམས་ངག་ཅིག་ཞུ།ཞེས་ཐུགས་ཀྱི་མཛོད་བསྐུལ་བས།བླ་མས་ཀྱང་དེ་ལྟར་ཡིན་པར་དགོངས་ནས།ལུང་གི་དབྱིངས་ཕྱུང་།རྒྱུད་ཀྱི་དོན་བཀྲོལ།མན་ངག་གི་གནད་བསྡུས།དགོངས་པའི་ཀློང་བརྟོལ་ནས།གང་ཟག་བློ་དངོས་གསུམ་གྱི་དོན་དུ།བསྒྲགས་པ་སྐོར་གསུམ་དང་།གཞན་ཡང་སྔགས་སེམས་རྒྱུད་ལུང་ཐམས་ཐད་ཀྱི་དོན་བསྡུས་ཏེ།སྙན་རྒྱུད་ཡང་རྩེ་ཀློང་ཆེན་འདི་ནི།བླ་མ་སྙ་ཆེན་པོའི་ཐུགས་ཀྱི་དགོངས་པ་མན་ངག་གི་གནད་ཕྱུང་པ་ཡིན་ནོ།དེ་ལྟར་མཛད་པ་ཡང་གདུལ་བྱ་དུས་ལ་བབས་པར་དགོངས་ནས།ཡེ་གཤེན་གཙུག་ཕུད་ལི་ཤི་སྟག་རིང་དུ་སྤྲུལ།ལྷ་ཀླུ་མི་གསུམ་རྣལ་འབྱོར་བ་གསུམ་དུ་སྤྲུལ་ནས།བསྟན་པའི་མདོ་བཟུང་བས།ཕྱི་རབས་རྣམས་ལ་ལི་ཤུ་སྟག་རིང་ཤིན་ཏུ་བཀའ་དྲིན་ཆེའོ།བོན་འདི་༼ཡོང་རྩེ་ཀློང་ཆེན༽ཀུན་བཟང་གིས་གསུངས་སམ་ལི་ཤུས་གསུངས་ཞེས་ན།ཀུན་བཟང་གིས་རྒྱུད་ལུང་མན་ངག་གསུམ་དུ་གསུངས།ལི་ཤུས་དེ་དག་གི་བཅུད་བསྡུད་ནས་མན་ངག་ལག་ལེན་དུ་བཀོལ་བའོ།ལི་ཤུ་ནི་གཞན་དོན་དུ་གདུལ་བྱའི་སྣང་ངོ་ལ་རིག་འཛིན་ལྟར་སྣང་ཡང་།ངོ་བོ་ནི་སངས་རྒྱས་ཡིན་ཏེ།ལི་ཤུ་བསྐལ་སྟོང་སངས་རྒྱས་ཀྱི་ངོ་བོ་ཡིན་པར་ལུང་ནས་བཤད་དོ།དེ་ལྟར་ལི་ཤུ་དང་ཀུན་བཟང་གཉིས་སུ་མེད་པའི་རང་བཞིན་དུ་ཤེས་པར་མཛོད།